Na temelju članka 17. stavka 1. podstavka 1. Zakona o sustavu civilne zaštite (Narodne novine broj 82/15, 118/18, 31/20. i 20/21) članka 48. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti o postupku njihovog donošenja (Narodne novine broj 66/21) i članka 36. Statuta Općine Sveti Ivan Žabno („Službeni glasnik Koprivničko-križevačke županije“ broj 4/21), Općinsko vijeće Općine Sveti Ivan Žabno na 3. sjednici održanoj 25. studenoga 2021. donijelo je

**ANALIZU STANJA**

**sustava civilne zaštite na području Općine Sveti Ivan Žabno za 2021. godinu**

1. **UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Općina Sveti Ivan Žabno dužna je organizirati poslove koji se odnose na planiranje, razvoj, učinkovito funkcioniranje i financiranje sustava civilne zaštite.

Člankom 17. stavak 1. Zakona o sustavu civilne zaštite („Narodne novine“ broj 82/15,118/18, 31/20. i 20/21) definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje. Smjernice za organizaciju i razvoj sustava civilne zaštite razmatraju se i usvajaju svake četiri godine. Smjernice za razdoblje od 2020. do 2023. godine donesene su na 18. sjednici Općinskog vijeća održanoj 28. studenoga 2019. godine.

 Člankom 97. stavkom 1. Zakona o sustavu civilne zaštite Općina je bila dužna donijeti Procjenu rizika od velikih nesreća u roku od dvije godine od dana stupanja na snagu Pravilnika o smjernicama za izradu procjene rizika od katastrofa kojeg donosi čelnik Državne uprave.

 Procjenu rizika od velikih nesreća na području Općine Sveti Ivan Žabno Općinsko vijeće Općine Sveti Ivan Žabno usvojilo je na 11. sjednici održanoj 28. studenoga 2018. godine.

 Plan djelovanja civilne zaštite donio je općinski načelnik 1. lipnja 2020. godine.

Procjene rizika od velikih nesreća izrađuju se najmanje jednom u tri godine te se njezino usklađivanje i usvajanje mora provesti do kraja ožujka 2022. godine.

Na području Općine Sveti Ivan Žabno mjere i aktivnosti u sustavu civilne zaštite provode sljedeće operativne snage sustava civilne zaštite:

 - Stožer civilne zaštite
    - Vatrogasna zajednica Općine Sveti Ivan Žabno,
    - Gradsko društvo Crvenog križa Križevci,

 - DVD Sveti Ivan Žabno

 - DVD Sveti Petar Čvrstec

 - DVD Cirkvena

 - DVD Brezovljani

 - DVD Ladinec

 - DVD Trema Budilovo

 - DVD Trema Dvorišće

 - DVD Trema Medačevo

 - DVD Cepidlak

 - DVD Hrsovo

 - Gradsko društvo Crvenog križa Križevci

 Pravne osobe od interesa za sustav civilne zaštite su:

* Komunalno poduzeće d.o.o, Križevci,
* Općinsko komunalno poduzeće „PARK“ d.o.o.

# 2. VAŽNIJE SASTAVNICE SUSTAVA CIVILNE ZAŠTITE I NJIHOVO STANJE

* Procjena rizika od velikih nesreća Općine Sveti Ivan Žabno

 Na temelju članka 17., stavka 1. Zakona o sustavu civilne zaštite („Narodne novine“ broj 82/15, 118/18, 31/20. i 20/21) i članka 30. Statuta Općine Sveti Ivan Žabno („Službeni glasnik Koprivničko-križevačke županije“ broj 10/13. i 2/18), Općinsko vijeće Općine Sveti Ivan Žabno donijelo je Odluku o donošenju Procjene rizika od velikih nesreća za Općinu Sveti Ivan Žabno (KLASA: 810-01/18-01/01, URBROJ: 2137/19-02/1-18-2, od 28. studenoga 2018.god.).

Procjenu rizika od velikih nesreća za Općinu Sveti Ivan Žabno izradila je tvrtka Defensor.

Procjena rizika od velikih nesreća izrađena je sukladno Smjernicama za izradu Procjene rizika od velikih nesreća na području Koprivničko - križevačke županije, Koprivnica, 11.01.2017.god.

Procjena rizika od velikih nesreća temelj je izrade Plana djelovanja civilne zaštite.

2.1. PLANSKI DOKUMENTI

* Plan djelovanja civilne zaštite Općine Sveti Ivan Žabno

Na temelju odredbe članka 17., stavka 3. Zakona o sustavu civilne zaštite („Narodne Novine“ broj 82/15, 118/18) i članka 30. Statuta Općine Sveti Ivan Žabno („Službeni glasnik Koprivničko – križevačke županije“ broj 10/13, 2/18. i 6/20) općinski načelnik Općine Sveti Ivan Žabno donio je Plan djelovanja civilne zaštite Općine Sveti Ivan Žabno (KLASA: 810-03/20-01/05, URBROJ: 2137/19-01/1-20-1 od 1. lipnja 2020. godine kojeg je na temelju članka 67. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne Novine“ broj 49/2017) izradila Ustanova za obrazovanje odraslih za poslove zaštite osoba i imovine „Defensor“, Zagrebačka 71, 42 000 Varaždin.

Općina Sveti Ivan Žabno izraditi će novi Plan djelovanja civilne zaštite Općine Sveti Ivan Žabno sukladno članku 59., stavku 3. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ broj 66/21).

## 2.2. EVIDENCIJA OPERATIVNIH SNAGA SUSTAVA CIVILNE ZAŠTITE

* Vođenje evidencije pripadnika operativnih snaga sustava civilne zaštite

Sukladno Pravilniku o vođenju evidencija pripadnika operativnih snaga sustava civilne zaštite („Narodne novine” br. 75/16) ustrojena je evidencija vlastitih pripadnika za operativne snage sustava civilne zaštite Općine Sveti Ivan Žabno za:

* Članove Stožera civilne zaštite
* Povjerenike i zamjenike povjerenika civilne zaštite
* Pravne osobe od interesa za sustav civilne zaštite
* Koordinatore na lokaciji

Podaci o pripadnicima operativnih snaga kontinuirano se ažuriraju u planskim dokumentima.

# 3. OPERATIVNE SNAGE SUSTAVA CIVILNE ZAŠTITE

#  NA PODRUČJU OPĆINE

## 3.1. STOŽER CIVILNE ZAŠTITE

Stožer civilne zaštite Općine Sveti Ivan Žabno osnovan je Odlukom o osnivanju Stožera civilne zaštite Općine Sveti Ivan Žabno i imenovanju načelnika, zamjenika načelnika i članova Stožera (KLASA: 810-06/21-01/01 URBROJ: 2137/19-01/1-21-1Sveti Ivan Žabno, 30. srpnja 2021. Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama. Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Radom Stožera civilne zaštite Općine rukovodi načelnik Stožera, a kada se proglasi velika nesreća, rukovođenje preuzima općinski načelnik Općine.

 Stožer civilne zaštite Općine upoznat je sa Zakonom o sustavu civilne zaštite te drugim zakonskim aktima, načinom djelovanja sustava civilne zaštite, načelima sustava civilne zaštite te sl.

 Većina članova Stožera civilne zaštite Općine osposobljena je za provođenja mjera i aktivnosti u sustavu civilne zaštite.

Temeljem članka 6. stavka 2 Pravilnika o mobilizaciji, uvjetima i načinu rada operativnih snaga sustava civilne zaštite („Narodne novine“ broj 69/16), u slučaju velike nesreće, Stožer civilne zaštite Općine može predložiti organiziranje volontera i način njihovog uključivanja u provođenje određenih mjera i aktivnosti u velikim nesrećama i katastrofama, u suradnji sa središnjim tijelom državne uprave nadležnim za organiziranje volontera.

Način rada Stožera uređuje se Poslovnikom koji donosi općinski načelnik.

Kontakt podaci Stožera civilne zaštite kao i drugih operativnih snaga sustava civilne zaštite (adrese, fiksni i mobilni telefonski brojevi), kontinuirano se ažuriraju u planskim dokumentima Općine.

Tablica 1: Prikaz podataka Stožera civilne zaštite

|  |  |
| --- | --- |
| **Kadrovska popunjenost – broj članova** | **Značajne aktivnosti provedene u 2021.god. (vezane uz zaštitu i spašavanje, osposobljavanje i sl.)** |
| * 8 uz načelnika i zamjenika načelnika
 | * Koordinacija sa Stožerom civilne zaštite Koprivničko-križevačke županije te aktivnosti vezane uz epidemiju COVID – 19
 |
|  |  |

3.2. OPERATIVNE SNAGE VATROGASTVA

Sustav vatrogastva je glavni nositelj cjelokupnog sustava zaštite i spašavanja na području Općine Sveti Ivan Žabno.

Središnje Dobrovoljno vatrogasno društvo Sveti Ivan Žabno i Dobrovoljna vatrogasna društva Brezovljani, Cepidlak, Cirkvena, Hrsovo, Ladinec, Sveti Petar Čvrstec, Trema- Budilovo, Trema- Dvorišće i Trema- Medačevo te Javna vatrogasna postrojba Grada Križevaca djeluju na području Općine Sveti Ivan Žabno, a po zahtjevu i dalje.

## 3.3. HRVATSKI CRVENI KRIŽ – Gradsko društvo Crvenog križa Križevci

Prema Zakonu o Hrvatskom Crvenom križu, osnovni ciljevi društava Crvenog križa su ublažavanje ljudskih patnji, a osobito onih izazvanih velikim prirodnim, ekološkim i drugim nesrećama, s posljedicama masovnih stradanja i epidemijama.

Stupanjem na snagu Zakona o sustavu civilne zaštite („Narodne novine“ broj 82/15, 118/18, 31/20. i 20/21) definirano je da je Crveni križ operativna snaga u zaštiti i spašavanju te su sukladno tome izrađeni potrebni dokumenti u jedinicama lokalne samouprave, a uloga Gradskog društva Crvenog križa Križevci je priprema i obučavanje ekipa, odnosno interventnog tima te volontera i građana, za slučaj izvanrednih situacija. Gradsko društvo Crvenog križa Križevci, kao dio sustava Hrvatskog Crvenog križa, kontinuirano provodi osposobljavanje svojih zaposlenika i članova - volontera, ima u pripremi opremu za djelovanje u katastrofama i izvanrednim situacijama i provodi kontinuirano informiranje i educiranje građana.

Gradsko društvo Crvenog križa Križevci operativna je snaga zaštite i spašavanja za područje grada Križevaca i 4 općina: Općina Sveti Ivan Žabno, Općina Sveti Petar Orehovec, Općina Gornja Rijeka i Općina Kalnik

## 3.4. HRVATSKA GORSKA SLUŽBA SPAŠAVANJA – Stanica Koprivnica (Pozivanje putem centra 112)

Operativne snage Hrvatske Gorske službe spašavanja temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatske gorske službe spašavanja.

3.5. POVJERENICI CIVILNE ZAŠTITE I NJIHOVI ZAMJENICI

Sukladno članku 17. Zakonu o sustavu civilne zaštite („Narodne novine broj“ 82/15 izrađena je Procjena rizika od velikih nesreća za Općinu Sveti Ivan Žabno koja je donesena na Općinskom vijeću Općine Sveti Ivan Žabno na 11. sjednici održanoj 28. studenoga 2018. u kojoj je na 225. stranici u zaključku navedeno da je Procjenom rizika od velikih nesreća za Općinu Sveti Ivan Žabno i analizi stanja spremnosti sustava civilne zaštite, utvrđena visoka spremnost i dostatnost kapaciteta operativnih snaga sustava civilne zaštite na području Općine koje u slučaju velike nesreće i katastrofe mogu u dovoljnoj mjeri samostalno i učinkovito reagirati na otklanjanju posljedica velikih nesreća i katastrofa bez postrojbe civilne zaštite opće namjene i predlaže se njezino ukidanje. Stoga se Postrojba civilne zaštite ukida Odlukom o stavljanju izvan snage Odluke o osnivanju i ustroju Postrojbe civilne zaštite Općine Sveti Ivan Žabno koju je Općinsko vijeće donijelo 28. studenoga 2018.

Temeljem odredbe članka 34. stavak 1. Zakona o sustavu civilne zaštite („Narodne Novine“ broj 82/15, 118/18, 31/20. i 20/21), a sukladno Odluci o donošenju Procjene rizika od velikih nesreća za Općinu Sveti Ivan Žabno KLASA: 810-01/18-01/01, URBROJ: 2137/19-02/1-18-2 od 28. studenoga 2018., Općinski načelnik Općine Sveti Ivan Žabno dana 19. ožujka 2020. donio je Odluku o imenovanju povjerenika civilne zaštite i njihovih zamjenika za područje Općine Sveti Ivan Žabno.

Povjerenici civilne zaštite i njihovi zamjenici imenuju se za ulicu, naselje ili grupe naselje Općine Sveti Ivan Žabno, a sukladno kriteriju 1 povjerenik i 1 zamjenik povjerenika za maksimalno 300 stanovnika.

Za područje Općine Sveti Ivan Žabno povjerenici civilne zaštite i njihovi zamjenici imenovani su kakao slijedi:

1. Za naselje Raščani (1 povjerenik i 1 zamjenik povjerenika na ukupno 130 stanovnika)
2. Za naselje Trema (3 povjerenika i 3 zamjenika povjerenika na ukupno 786 stanovnika)
3. Za grupu naselja Sveti Petar Čvrstec i Cepidlak (3 povjerenika i 3 zamjenika povjerenika na ukupno 758 stanovnika)
4. Za grupu naselja Novi Glog, Brdo Cirkvensko, Ladinec i Markovec Križevački (2 povjerenika i 2 zamjenika povjerenika na ukupno 599 st.)
5. Za grupu naselja Kuštani i Kenđelovec (1 povjerenik i 1 zamjenik povjerenika na ukupno 280 stanovnika)
6. Za naselje Hrsovo (1 povjerenik i 1 zamjenik povjerenika na ukupno 268 stanovnika)
7. Za naselje Cirkvena (2 povjerenika i 2 zamjenika povjerenika na ukupno 574 stanovnika)
8. Za naselje Sveti Ivan Žabno (4 povjerenika i 4 zamjenika povjerenika na ukupno 1.199 stanovnika)
9. Za grupu naselja Brezovljani i Predavec Križevački (2 povjerenika i 2 zamjenika povjerenika na ukupno 416 stanovnika)
10. Za naselje Škrinjari (1 povjerenik i 1 zamjenika povjerenika na ukupno 212 st.)

Kontakt podaci povjerenika civilne zaštite i njihovih zamjenika kao i drugih operativnih snaga sustava civilne zaštite (adrese, fiksni i mobilni telefonski brojevi), kontinuirano se ažuriraju u planskim dokumentima Općine.

 3.6. KOORDINATORI NA LOKACIJI

 Na temelju članka 35. Zakona o sustavu civilne zaštite („Narodne novine“ broj 82/15, 118/18), načelnik Stožera civilne zaštite donosi Odluku o imenovanju koordinatora na lokaciji Općine Sveti Ivan Žabno (KLASA: 810-03/18-01/05, URBROJ: 2137/19-01/1-18-1, od 21. kolovoza 2018.god.).

Koordinatori na lokaciji za području Općine Sveti Ivan Žabno imenovani su za sljedeće rizike:

* potres,
* poplava,
* ekstremne vremenske pojave – ekstremne temperature,
* epidemije i pandemije,
* suša.

Kontakt podaci potencijalnih koordinatora na lokaciji kao i drugih operativnih snaga sustava civilne zaštite (adrese, fiksni i mobilni telefonski brojevi), kontinuirano se ažuriraju u planskim dokumentima Općine.

## 3.7. PRAVNE OSOBE OD INTERESA ZA SUSTAV CIVILNE ZAŠTITE

Na temelju članka 17. stavka 1. podstavka 3. Zakona o sustavu civilne zaštite („Narodne novine“ broj 82/15. i 118/18) članka 47. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ broj 47/17), i članka 30. Statuta Općine Sveti Ivan Žabno («Službeni glasnik Koprivničko-križevačke županije» broj 10/13. i 2/18), a u skladu sa Odlukom o donošenju Procjene rizika od velikih nesreća za Općinu Sveti Ivan Žabno («Službeni glasnik Koprivničko-križevačke županije» broj 23/18) uz suglasnost Ministarstva unutarnjih poslova, Ravnateljstva civilne zaštite, Službe civilne zaštite Koprivnica KLASA: 810-05/20-04/02, URBROJ:511-01-393-20-2, od 24. siječnja 2020. godine, Općinsko vijeće Općine Sveti Ivan Žabno na 20. sjednici održanoj 26. veljače 2020. donijelo je Odluku o određivanju pravnih osoba od interesa za sustav civilne zaštite

Općine Sveti Ivan Žabno.

Pravne osobe od interesa za sustav civilne zaštite Općine Sveti Ivan Žabno su:

* Općinsko komunalno poduzeće „Park“ d.o.o., Sveti Ivan Žabno, Trg Karla Lukaša 11,
* Komunalno poduzeće Križevci d.o.o. Križevci, Ulica Drage Grdenića 7.

Pravne osobe nositelji su posebnih zadaća u reagiranju u izvanrednim situacijama u smislu smanjenja rizika od katastrofa, pružanja optimalnog odgovora na prijetnje i opasnosti nastanka te ublažavanja posljedica velike nesreće i katastrofe. Pravne osobe sudionici su civilne zaštite, a pozivaju se, mobiliziraju i aktiviraju za provođenje mjera i postupaka u cilju sprječavanja nastanka, ublažavanja te uklanjanja posljedica katastrofa i velikih nesreća.

## 3.8. UDRUGE GRAĐANA

Zakonom o sustavu civilne zaštite (“Narodne novine“ broj 82/15, 118/18, 31/20, 20/21), člankom 20., udruge su određene kao operativne snage sustava civilne zaštite.

 Udruge koje nemaju javne ovlasti, a od interesa su za sustav civilne zaštite, pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite, svojim sposobnostima nadopunjavaju sposobnosti temeljnih operativnih snaga i specijalističkih i intervencijskih postrojbi civilne zaštite te se uključuju u provođenje mjera i aktivnosti sustava civilne zaštite.

Udruge samostalno provode osposobljavanje svojih članova i sudjeluje u osposobljavanju i vježbama s drugim operativnim snagama sustav civilne zaštite.

**4. OSTALI SUDIONICI SUSTAVA CIVILNE ZAŠTITE**

U slučaju katastrofalnih posljedica, osim analizom navedenih odgovornih i upravljačkih te operativnih kapaciteta, u sanaciju posljedica prijetnje se uključuju redovne gotove snage – pravne osobe, koje postupaju prema vlastitim operativnim planovima, odnosno:

* MUP - Policijska uprava Koprivničko - križevačka, Policijska postaja Križevci
* Postrojba civilne zaštite za spašavanje iz ruševina
* Centar za socijalnu skrb Križevci
* Caritas Koprivničko - križevačke županije
* Hrvatske šume, Uprava šuma Podružnica Koprivnica
* Hrvatski Telekom d.d. Zagreb
* Hrvatski zavod za toksikologiju i antidoping Zagreb
* Veterinarska stanica Križevci
* HEP ODS d.o.o „Elektra“ Zagreb – Pogon Križevci
* Županijska uprava za ceste Koprivničko - križevačke županije
* Zavod za hitnu medicinu Koprivničko - križevačke županije
* Zavod za javno zdravstvo Koprivničko - križevačke županije
* Dom zdravlja Koprivničko - križevačke županije
* Dom zdravlja Križevci
* Opća bolnica Koprivnica
* Hrvatske vode – Vodnogospodarski odjel za Muru i gornju Dravu
* MUP – Ravnateljstvo civilne zaštite – Područni ured civilne zaštite Varaždin – Služba civilne zaštite Koprivnica
* Hrvatska poljoprivredno - šumarska savjetodavna služba – Savjetodavna služba Koprivničko - križevačke županije

**5. SKLONIŠTA**

Općina Sveti Ivan Žabno nema na svom području izgrađena skloništa osnovne zaštite.

**6. ZAKLJUČAK**

Zakonom o sustavu civilne zaštite („Narodne novine“, broj 82/15, 118/18, 31/20, 20/21) uređuje se sustav i djelovanje civilne zaštite kao i obaveze jedinica lokalne samouprave u sustavu.

 Razmatrajući stanje sustava civilne zaštite na području Općine Sveti Ivan Žabno uvažavajući navedeno stanje operativnih snaga, može se konstatirati:

* Općina Sveti Ivan Žabno izradila je Procjenu rizika od velikih nesreća u 2018. godini, sukladno članku 8., stavku 2. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave („Narodne novine“ broj 65/16) te je potrebno izraditi i do ožujka 2022. godine na Općinskom vijeću usvojiti novu Procjenu,
* Općina Sveti Ivan Žabno izraditi će novi Plan djelovanja civilne zaštite Općine Sveti Ivan Žabno sukladno članku 59., stavku 3. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ broj 66/21).
* Na području Općine Sveti Ivan Žabno ustrojen je Stožer civilne zaštite, koji pravodobno obavlja sve svoje zadaće, razmatra problematiku te vrši pripremu za moguće prijetnje na području Općine Sveti Ivan Žabno,
* Operativne snage vatrogastva Općine Sveti Ivan Žabno odgovaraju na sve zadaće u protupožarnoj zaštiti, ali i ostalim ugrozama te se kao gotova snaga uvijek spremni uključiti u zaštitu i spašavanje stanovništva i imovine, a s ciljem podizanja operativne spremnosti pripadnika vatrogasne postrojbe potrebno je kontinuirano provoditi osposobljavanje i usavršavanje istih te pristupiti nabavci nove opreme i sredstava kao i održavanju postojeće
* Crveni križ je respektabilan subjekt koji osigurava trajnu i dobru pripremljenost svojih članova za djelovanje u slučaju katastrofa, da bi njihova aktivnost i spremnost bila na još većoj razini potrebno je sustavno nastaviti s ulaganjem u pripremu i opremanje ekipa za brzo reagiranje na katastrofe i otklanjanje posljedica katastrofe.
* Hrvatska gorska služba spašavanja svojim aktivnostima spašavanja, kao i preventivnim i edukacijskim programima doprinosi sigurnosti ljudi i imovine, takvi programi, ali i oprema zahtijevaju stalno ulaganje, kako bi se razina spremnosti povećala.
* Općinski načelnik Općine Sveti Ivan Žabno imenovao je povjerenike civilne zaštite i njihove zamjenike,
* Načelnik Stožera civilne zaštite Općine Sveti Ivan Žabno imenovao je koordinatore na lokaciji,
* Pravne osobe od interesa za civilnu zaštitu mogu se angažirati u situacijama koje su opasne po sigurnost stanovništva, materijalnih i kulturnih dobara i okoliša, a svojom opremom i osposobljenošću kadrova mogu adekvatno odgovoriti na potencijalno opasne situacije te kao kapaciteti za zbrinjavanje unesrećenih, nakon usvajanja Procjene rizika od velikih nesreća, 2022.god., Općinsko vijeće donijeti će novu odluku o određivanju pravnih osoba od interesa za sustav civilne zaštite Općine Sveti Ivan Žabno, na temelju prethodne suglasnosti Službe civilne zaštite Koprivnica, a sukladno rezultatima Procjene rizika od velikih nesreća Općine Sveti Ivan Žabno
* U Proračunu Općine Sveti Ivan Žabno osiguravaju su financijska sredstva koja omogućavaju ravnomjerni razvoj sustava civilne zaštite.

Slijedom navedenog, može se zaključiti da trenutno ustrojeni sustav civilne zaštite na području Općine Sveti Ivan Žabno omogućava izvršavanje zadaća u sustavu civilne zaštite.

Stanje civilne zaštite na području Općine Sveti Ivan Žabno možemo ocijeniti vrlo dobrim jer osigurava uspješno funkcioniranje sustava kako u redovitim aktivnostima tako i u izvanrednoj situaciji.

 Stožer civilne zaštite Općine Sveti Ivan Žabno provodio je Odluke Stožera civilne zaštite Koprivničko- križevačke županije vezane uz Covid -19 i na taj način sudjelovao u sprečavanju širenja koronavirusa.

 Analizirajući utvrđene pravne osobe od interesa za sustav civilne zaštite procjenjuje se neophodan daljnji razvoj i unapređenje mogućnosti djelovanja i suradnja svih pravnih osoba od interesa za sustav civilne zaštite, uz osiguranje sredstava za njihovo opremanje, edukaciju i usavršavanje, sukladno Procjeni rizika od velikih nesreća.

OPĆINSKO VIJEĆE OPĆINE SVETI IVAN ŽABNO

KLASA: 810-03/21-01/01

URBROJ: 2137/19-02/1-21-1

Sveti Ivan Žabno, 25. studenoga 2021. PREDSJEDNIK:

 Krešimir Habijanec